Weermaglid ŉ beskuldigde in Jhb-polisiehoof se moordsaakGenl.maj. Tirhani Maswanganyi Ndaedzo Isaac Vele (29), Tshepo Mosai (30), Roger Godfrey Moseki (33) en Nditsheni Daniel Nefolovhodwe (32) het vlugtig in die Pretoria-Noord-distrikshof verskyn voor hul borgaansoek uitgestel is. Maswanganyi se lyk is op 17 Junie in ŉ veld naby Hammanskraal, noord van Pretoria, gevind. Sy hande en voete was vasgebind. Maswanganyi se bakkie is langs die R101 gevind. Lucas Moseki, die staatsaanklaer, sê die staat staan borgtog teen vir al vier beskuldigdes. Vele het in ŉ beëdigde verklaring wat in die hof voorgelees is, gesê hy is ŉ soldaat en dat hy bang is hy gaan sy werk verloor indien hy te lank in aanhouding bly. Vele sê sy verloofde is swanger en sal na verwagting in November aan hulle eerste kind geboorte skenk. Hy het ook erken dat hy ŉ vorige veroordeling het vir verkragting waarvoor hy ŉ opgeskorte vonnis ontvang het. Vele sê hy het op die dag van die moord sy bevelvoerder by die lughawe opgelaai en daarna ŉ paar takies vir haar afgehandel. Vele se bevelvoerder het ŉ verklaring geskryf wat in die hof voorgelees is waarin sy bevestig dat hy haar by die lughawe opgelaai het op die dag. Die saak gaan Donderdag voort.